شرم برم

شرم برم اغنيه مصريه الفها احمد فؤاد نجم و لحنها و غناها الشيخ امام

   كلمات 

أنا الأديب الأدباتى

غايظنى حال بلدياتى

و غلبت أوحوح و أهاتى

لكن بلدنا سمعها تقيل

الله الله يا بدوى هات الشخاليل

.....

شرم برم و الناس غافله

و الغفله ع الأفهام قافله

و الكدب لعلع ف الحفله

و أغلب السامر مساطيل

الله الله يا بدوى دق الشخاليل

.....

حالتنا ما تسرش انسان

و حالنا يصعب ع الغلبان

لكن يا خلق علينا لسان

لو جريناه ع الصلب يسيل

الله الله يا بلدى يا أم الشماليل

.....

السوس نخر سقف العشه

و عضمة الغنمات هشه

عايزين صابونه و مقشه

و هات يا كنس و هات يا غسيل

الله الله يا بلدى مشوارنا طويل

.....

آدى العباره يا متولى

و آدى الصراحه اللى تخللى

عرق الغضب فينا تمللى

م الجهل نافر و التضليل

الله الله يا بدوى لم الشخاليل
مصادر

تصنيف:احمد فؤاد نجم
تصنيف:الشيخ امام
تصنيف:اغانى باللغه المصريه
تصنيف:كلمات اغانى